Predkladacia správa

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách       na spotrebiče plynných palív v znení neskorších predpisov (ďalej len „nariadenie vlády Slovenskej republiky“) sa predkladá na základe bodu B.1. uznesenia vlády Slovenskej republiky č. 573 z 13. decembra 2017 k Plánu legislatívnych úloh vlády Slovenskej republiky na rok 2018 ako splnenie úlohy č. 13 v mesiaci apríl.
Cieľom predkladaného návrhu nariadenia vlády Slovenskej republiky je zrušiť nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív v znení neskorších predpisov, ktorým sa zabezpečila transpozícia smernice 	Európskeho parlamentu a Rady 2009/142/ES z 30. novembra 2009 týkajúca sa spotrebičov spaľujúcich plynné palivá (Ú. v. EÚ L 330, 16.12.2009) (ďalej len „smernica 2009/142/ES“), nakoľko dňa 21. apríla 2018 nadobudne účinnosť priamo účinné nariadenie Európskeho parlamentu a Rady (EÚ) 2016/426 z 9. marca 2016 o spotrebičoch spaľujúcich plynné palivá a o zrušení smernice 2009/142/ES (ďalej len „nariadenie (EÚ)                    č. 2016/426“), ktoré smernicu 2009/142/ES v celom rozsahu zrušuje. Nariadenie vlády Slovenskej republiky č. 393/1999 Z. z., ktorým sa ustanovujú podrobnosti o technických požiadavkách na spotrebiče plynných palív v znení neskorších predpisov je technickým predpisom z oblasti posudzovania zhody, ktorý je obsahovo prepojený s rámcovým zákonom č. 264/1999 Z. z. o technických požiadavkách na výrobky a o posudzovaní zhody a o zmene                a doplnení niektorých zákonov v znení neskorších predpisov.
Priamo účinné nariadenie (EÚ) č. 2016/426 so zákonom č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov  tvorí komplexný právny rámec pre oblasť posudzovania zhody predmetných určených výrobkov.
Nakoľko predkladateľ neidentifikoval žiadne vplyvy návrhu nariadenia vlády Slovenskej republiky, nebol v súlade s bodom 7.1. Jednotnej metodiky na posudzovanie vybraných vplyvov predmetom predbežného pripomienkového konania. Návrh nariadenia vlády Slovenskej republiky bol v dňoch od 10. januára 2018 do 30. januára 2018 predmetom medzirezortného pripomienkového konania a na ďalšie rokovanie sa predkladá bez rozporov.
Predložený návrh nariadenia vlády Slovenskej republiky nebude predmetom vnútrokomunitárneho pripomienkového konania. 
Nie je dôvod nesprístupňovania návrhu nariadenia vlády Slovenskej republiky.
Účinnosť predloženého návrhu nariadenia vlády Slovenskej republiky sa navrhuje 
od 21. apríla 2018, čím sa zabezpečí dostatočne dlhá legisvakačná doba.
Návrh nariadenia vlády Slovenskej republiky nemá vplyv na rozpočet verejnej správy,
nemá vplyv na podnikateľské prostredie, nemá sociálny vplyv, ani vplyv na životné prostredie,                   na informatizáciu spoločnosti a na služby verejnej správy pre občana.